筠州二咏 黄雀
作者：蘇轍
朝代：宋

paragraphs: 秋風下，黄雀飛。
禾田熟，黄雀肥。
羣飛蔽空日色薄，逡巡百頃禾爲稀，翾翻巧捷多且微。
精丸妙繳舉輒違，乘時席勢不可揮。
一朝風雨寒霏霏，肉多翅重天時非，農夫舉網驚合圍。
懸頸繫足膚無衣，百個同缶仍相依，頭顱萬里行不歸。
北方居人厭羔豨，咀噍聊發一笑欷。